Fyrrum flugrekandi setur upp hestabúgarð á Snæfellsnesi „ Ég og konan mín fluttum hingað að Söðulsholti í kringum aldamótin 2000 , en annars er ég borgarbarn í húð og hár og get því ekki stært mig af neinum sérstökum tengslum hingað á Nesið , “ segir Einar Ólafsson í Söðulsholti , aðspurður um hvenær hann hafi sest að í Söðulsholti og hvort hann eigi ættir að rekja þangað . „ Mér fannst Snæfellsnesið alltaf óttalegur vindrass og stóð aldrei til að setjast hér að . Það var síðan Svava í Langaholti , vinkona okkar hjóna sem við gistum hjá eitt sinn , sem kom mér í skilning um ágæti svæðisins . Þegar svo Söðulsholt var til sölu var ekki aftur snúið , ” segir Einar Ólafsson í viðtali sem birtist við hann í Skessuhorni sem kemur út í dag . Um næstu helgi verður sannkölluð hátíð í Eyja - og Miklaholtshreppi því vígð verða ný hesthús og reiðskemmur á tveimur bæjum sama dag , þ.e. Söðulsholti og Hrísdal þar sem Gunnar Sturluson stýrir uppbyggingunni .